ВЪПРОСИ И ОТГОВОРИ ПО ПРОЦЕДУРА
№ BG161PO003-1.1.03 “РАЗВИТИЕ НА СТАРТИРАЩИ ИНОВАТИВНИ ПРЕДПРИЯТИЯ ЧРЕЗ ПОДКРЕПА ЗА ВНЕДРЯВАНЕ НА ИНОВАТИВНИ ПРОДУКТИ, ПРОЦЕСИ И УСЛУГИ”
 

ОТГОВОР НА ВЪПРОС № 66, 
ПОЛУЧЕН НА 18.04.2011 г. и
ПУБЛИКУВАН НА 29.04.2011 г.
ВЪПРОС № 66)
Здравейте,

Във връзка с отворените приеми по процедури за «Разработване на иновации от стартиращи предприятия» и «Развитие на стартиращи иновативни предприятия чрез подкрепа за внедряване на иновативни продукти, процеси и услуги», бих искала да ми отговорите на следния въпрос: Допустимо ли е един кандидат, отговарящ на всички изброени изисквания за участие по двете процедури да подготви и входира две отделни проектни предложения по цитираните процедури, при условие, че проектите се отнасят за различни допустими дейности и съответно разходи, но като цяло двата проекта са взаимно допълващи се за целите на общо инвестиционно намерение, насочено към технологии, свързани със здравето? 

Предварително благодаря,

В. Ковачева, 

18.04.2011 г.  (дата на постъпване на въпроса)

ОТГОВОР № 66)
Следва да имате предвид, че основната цел на процедура BG161PO003-1.1.05 „Разработване на иновации от стартиращи предприятия” е да предостави подкрепа на стартиращи иновативни предприятия в етапа на разработването на иновативни продукти, процеси и услуги, които имат потенциал за последващо внедряване в икономиката. В този смисъл е допустимо кандидати, които са получили подкрепа по настоящата процедура за разработване на иновативен продукт, процес или услуга впоследствие да кандидатстват за финансиране и по процедура BG161PO003-1.1.03 „Развитие на стартиращи иновативни предприятия чрез подкрепа за внедряване на иновативни продукти, процеси и услуги”, тъй като по този начин естествено се затваря процеса на разработване и пазарна реализация на иновативни продукти, процеси или услуги.  






